Title: พระราชกฤษฎีกา จัดตั้งคณะแพทยศาสตร์โรงพยาบาลรามาธิบดี ในมหาวิทยาลัยแพทยศาสตร์ พ.ศ. 2508

พระราชกฤษฎีกา

พระราชกฤษฎีกา
จัดตั้งคณะแพทยศาสตร์โรงพยาบาลรามาธิบดี
ในมหาวิทยาลัยแพทยศาสตร์
พ.ศ. ๒๕๐๘

ภูมิพลอดุลยเดช ป.ร.
ให้ไว้ ณ วันที่ ๒๗ กรกฎาคม
พ.ศ. ๒๕๐๘
เป็นปีที่ ๒๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งคณะแพทยศาสตร์โรงพยาบาลรามาธิบดีในมหาวิทยาลัยแพทยศาสตร์ขึ้นใหม่อีกคณะหนึ่ง

อาศัยอำนาจตามความในมาตรา ๖ แห่งพระราชบัญญัติมหาวิทยาลัยแพทยศาสตร์
พุทธศักราช ๒๔๘๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาจัดตั้งคณะแพทยศาสตร์โรงพยาบาลรามาธิบดี ในมหาวิทยาลัยแพทยศาสตร์
พ.ศ. ๒๕๐๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้งคณะแพทยศาสตร์โรงพยาบาลรามาธิบดีในมหาวิทยาลัยแพทยศาสตร์ขึ้นใหม่อีกคณะหนึ่ง
มีหน้าที่
(๑) จัดการศึกษา
(ก) ฝ่ายแพทยศาสตร์ มีแผนกวิชา คือ แผนกพยาธิวิทยา แผนกอายุรศาสตร์
แผนกศัลยศาสตร์ แผนกสูติศาสตร์และนรีเวชวิทยา แผนกรังสีวิทยา แผนกกุมารเวชศาสตร์ แผนกจักษุวิทยาและวิทยาโสตนาสิกลาริงซ์
และแผนกศัลยศาสตร์ออร์โธปิดิคส์และกายภาพบำบัด
(ข) ฝ่ายโรงเรียนพยาบาล ผดุงครรภ์และอนามัย มีแผนกวิชา คือ แผนกวิทยาศาสตร์พื้นฐาน
แผนกวิชาพยาบาลอายุรศาสตร์ แผนกวิชาพยาบาลศัลยศาสตร์ แผนกวิชาพยาบาลสูติศาสตร์และนรีเวชวิทยา
และแผนกพยาบาลด้านป้องกัน
(๒) ดำเนินกิจการของโรงพยาบาลรามาธิบดี

มาตรา ๔  ให้คณะแพทยศาสตร์โรงพยาบาลรามาธิบดี
มีคณะกรรมการประจำคณะ ประกอบด้วยคณบดี เป็นประธานและหัวหน้าแผนกวิชาต่าง ๆ
เป็นกรรมการ ถ้ามีการพิจารณาเรื่องที่เกี่ยวกับการดำเนินงานของโรงพยาบาล ให้ผู้อำนวยการโรงพยาบาลเป็นกรรมการร่วมด้วยอีกผู้หนึ่ง
ถ้ามีการพิจารณาเรื่องที่เกี่ยวกับโรงเรียนพยาบาล ผดุงครรภ์และอนามัย ให้ผู้อำนวยการโรงเรียนพยาบาล
ผดุงครรภ์และอนามัย เป็นกรรมการร่วมด้วยอีกผู้หนึ่ง
ให้คณะกรรมการประจำคณะแต่งตั้งข้าราชการผู้หนึ่งผู้ใดที่เป็นแพทย์ในคณะแพทยศาสตร์โรงพยาบาลรามาธิบดี
เป็นเลขานุการ

มาตรา ๕  ให้โรงเรียนพยาบาล
ผดุงครรภ์และอนามัย มีคณะกรรมการประจำโรงเรียน ประกอบด้วยผู้อำนวยการโรงเรียน เป็นประธาน
และหัวหน้าแผนกวิชาต่าง ๆ เป็นกรรมการ ถ้ามีการพิจารณาเรื่องที่เกี่ยวกับหลักสูตรวิชาผดุงครรภ์
ให้หัวหน้าแผนกสูติศาสตร์และนรีเวชวิทยา เป็นกรรมการร่วมด้วยอีกผู้หนึ่ง
ให้คณะกรรมการประจำโรงเรียนแต่งตั้งข้าราชการผู้หนึ่งผู้ใดที่เป็นพยาบาลในโรงเรียนพยาบาล
ผดุงครรภ์และอนามัย เป็นเลขานุการ

มาตรา ๖  ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ถนอม  กิตติขจร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เพื่อผลิตแพทย์ อาจารย์
พยาบาล ผดุงครรภ์ อนามัย และพนักงานวิทยาศาสตร์ ตลอดจนบริการประชาชนผู้ป่วยไข้

ธิดาวรรณ/แก้ไข
๕ พฤศจิกายน ๒๕๔๕
B+A (C)

วิภา/ผู้จัดทำ
๑๕ มีนาคม ๒๕๕๔

[๑] ราชกิจจานุเบกษา
เล่ม ๘๒/ตอนที่ ๖๑/หน้า ๖๐๔/๓ สิงหาคม ๒๕๐๘